სექსი დიდ ქალაქში 2
სექსი დიდ ქალაქში 2 (ინგლ. Sex and the City 2) — 2010 წლის ამერიკული რომანტიკული კომედიური ფილმი, რომლის რეჟისორი, სცენარის ავტორი და თანაპორდიუსერია მაიკლ პატრიკ კინგი. წარმოადგენს 2008 წელს გამოსული ფილმის „სექსი დიდ ქალაქში“ პირდაპირ გაგრძელებას, დაფუძნებული HBO-ს ამავე სახელწოდების კომედიურ-დრამატულ ტელესერიალზე (რომელიც, თავის მხრივ დაფუძნებულია კენდეს ბუშნელის ამავე სახელწოდების 1997 წლის რომანზე). ფილმში, ისევე როგორც სერიალში და მის წინამორბედში, ნაჩვენებია ოთხი მეგობრის, კერი ბრედშოუს, სამანტა ჯოუნსის, შარლოტ გოლდენბლატისა და მირანდა ჰობზის ცხოვრება. სიუჟეტი მიმდინარეობს წინა მოვლენებიდან 2 წლის შემდეგ. ფილმში მონაწილეობენ: სარა ჯესიკა პარკერი (კერი ბრედშოუ), კიმ კეტროლი (სამანტა ჯოუნსი), კრისტინ დეივისი (შარლოტ გოლდენბლატი), სინთია ნიქსონი (მირანდა ჰობზი) და კრის ნოთი (ჯონ პრესტონი). ფილმში კამეო როლებით ჩნდებიან ლაიზა მინელი, მაილი საირუსი, ტიმ განი, რონ უაიტი, ომიდ დჯალილი, პენელოპე კრუსი, ნორმ ლუისი, კელი ო’ჰარა და რაიან სილვერმანი. „სექსი დიდ ქალაქში 2“-ის პრემიერა შედგა 2010 წლის 27 ივლისს, აშშ-სა და დიდ ბრიტანეთში კი იმავე წლის 28 მაისს. ფილმის ბიუჯეტმა შეადგინა 95 მილიონი აშშ დოლარი, ხოლო მსოფლიოს მასშტაბით შემოსავალმა — 294.6 მილიონი აშშ დოლარი. განხილვების საიტ Rotten Tomatoes-ზე „სექსი დიდ ქალაქში 2“ ფლობს 16%-იან რეიტინგს, Metacritic-ზე — 27/100. ფილმმა მიიღო ოქროს ჟოლოს 7 ნომინაცია: ყველაზე ცუდი მსახიობი ქალი, ყველაზე ცუდი გაგრძელება, ყველაზე ცუდი სურათი, ყველაზე ცუდი სცენარი, ყველაზე ცუდი რეჟისორი და ყველაზე ცუდი მეორხარისხოვანი მსახიობი ქალი. 2010 წლის ოქტომბერში გამოვიდა ფილმის DVD და Blu-ray ვერსია. 2010 წლის 25 მაისს გამოსცეს ფილმის საუნდტრეკი, სადაც შედის 18 კომპოზიცია. 2016 წელს დაანონსდა ფილმის მესამე ნაწილი, თუმცა მასზე მუშაობა შეწყდა.